section_heading: Uspio se osloboditi optužbi i postati vođa KPJ
paragraph_text: Optužbe su glasile da se Walter (Broz) povezao s jugoslavenskom buržuazijom, da njegove povjerljive suradnice rade za Gestapo, te da radi za jugoslavensku policiju. Za jednog od najbližih suradnika uzeo je Borisa Kidriča, sina bogataša; za sekratara SKOJ-a postavio je Ivu Lolu Ribara, čiji je otac dr. Ivan Ribar bio predsjednik Narodne Skupštine Jugoslavije koja je 1920. donijela Obznanu protiv KPJ; živio je u Moskvi s Elzom, članicom KP Njemačke, s kojom se navodno i oženio (drugi izvori spominju je pod imenom Lucia Bauer - dva imena među komunistima naviklim na ilegalnost nisu neobična), koju je pak NKVD optužio kao špijuna Gestapoa, kao i jednu Brozovu kurirku koja je prenosila poštu između Pariza i Moskve. Konačno, smatrali su ga odgovornim za mnogobrojne provale u partijskoj organizaciji u Jugoslaviji, kao i ranije Gorkića. Ivan Srebrenjak (zvan Antonov), jugoslavenski komunist koji je radio za vojnu obavještajnu službu SSSR-a, po tvrdnji Kopiniča predlagao je da se Brozu sudi, a KPJ se raspusti.